Monika Rubin (M), 2024-05-03:
Som læge og mor er jeg virkelig glad for, at vi nu går i gang med implementere den politiske aftale, som blev indgået i efteråret, og som er en del af en omfattende forebyggelsesplan rettet mod børn og unges forbrug af tobak, nikotin og alkohol.
Lovforslaget, som vi behandler her, er et vigtigt lovforslag.
Det handler om noget af det allervigtigste, nemlig vores børn og unges sundhed og trivsel.
For vi har desværre en ret kedelig rekord i Danmark.
Statistikker viser, at danske unge drikker mere alkohol end deres jævnaldrende i mange andre lande rundtom i verden, selv om det heldigvis er mindre end f.eks. for ca. 20 år siden, da jeg selv var ung.
Det var heftigt.
Men det er fortsat en bekymrende tendens.
Derudover er brugen af nikotinprodukter stigende blandt de unge – virkelig stigende – og det er en meget bekymrende udvikling.
Jeg kan huske, hvor glad jeg var, da hr. Lars Løkke Rasmussen, Moderaternes politiske leder, i 2007 som statsminister indførte indendørs rygeforbud på bl.a. restauranter, barer, caféer og andre steder i Danmark.
Jeg tænkte: Nu er det bare et spørgsmål om tid, før vi ikke har nogen rygere tilbage i Danmark.
Men sjældent har jeg taget så meget fejl.
For tobaks- og nikotinbranchen er skruppelløs.
De finder bare på noget nyt, og så kan man godt tale om, at børnene og de unge har eget ansvar for at bruge de her produkter, men de er oppe imod en branche, som ikke skyer nogen midler.
For det er meget muligt, at antallet af unge, der ryger, er blevet nedbragt, men vi ser altså en stor stigning i brugen af e-cigaretter og andre former for nikotinprodukter blandt børn og unge.
Omkring hver tredje
barn eller ung i alderen 15-29 år bruger et tobaks- eller nikotinprodukt enten hver dag eller lejlighedsvis, og det svarer altså til 350.000 børn og unge.
Det er helt vildt mange, der bruger de her produkter, og det synes jeg understreger behovet for effektive foranstaltninger som dem, vi har foreslået i lovforslaget og i vores forebyggelsesplan, så vi kan bekæmpe den stigende tendens, og så vi kan beskytte vores unge mod de store konsekvenser, som cigaretter og nikotinprodukter har på deres sundhed.
Vi ved, at nikotinprodukter er ekstremt skadelige for unge menneskers hjerner.
Det er noget, der påvirker dem, det giver angst, det giver depression, og det er noget, vi bliver nødt til at tage et politisk ansvar for.
Vi kan ikke bare tillade os at sige, at de unge selv må styre det.
Det er os, der er de voksne, og det er os, der bliver nødt til at lave lovgivningen og lave nogle regler, sådan at de unge ikke skal stå med det her afhængighedsproblem selv.
Det handler kort og godt om at forebygge, og derfor er jeg utrolig glad for, at vi med lovforslaget forbyder import, køb, distribution, fremstilling og besiddelse af de her elektroniske cigaretter og nikotinbeholdere, som er ulovlige, og som overskrider nikotinindholdet eller indeholder særlige smagsstoffer, som virker særligt tillokkende for børn og unge.
Coca-Cola- og vandmelonsmag hører ikke til i sådan et produkt.
Moderaterne støtter hvert et punktum i den her lovgivning.
Vi glæder os til at skulle i gang med at udmønte lovgivningen i de andre dele af forebyggelsesplanen.
Tak for ordet.